देश के सबसे बड़े कबाड़ बाजार मायापुरी की झुग्गी बस्ती में रहने वाले 17 वर्षीय प्रिंस का दाखिला डीयू के प्रतिष्ठित किरोड़ीमल कॉलेज में हुआ है. वह बताते हैं कि उन्हें 12वीं कक्षा में 94 फीसदी अंक प्राप्त हुए हैं, लेकिन इतने अंक प्राप्त करना उनके लिए आसान नहीं था. प्रिंस ने बताया कि रेलवे लाइन के पास उनका घर होने के कारण वह रात को पढ़ाई करते थे, क्योंकि रात में कम ट्रेनें गुजरती हैं.कई बार शोर से बचने के लिए उन्हें कानों में रूई लगाकर पढ़ाई करनी पड़ती थी. प्रिंस प्रशासनिक अधिकारी बनकर देश की सेवा करना चाहते हैं, लेकिन अधिकारी बनते ही सबसे पहले वह अपने परिवार को यहां से किसी अच्छी जगह ले जाना चाहेंगे.